**Урочы темæ:** Уалдзæджы цинтæ

(Грамматикон темæ: фæлхат кæнын рацыд æрмæг ныхасы хæйттæй.)

**Урочы нысæнттæ:**

1. Номдар,миногон æмæ мивдисæджы тыххæй æрмæг бафидар кæнын.
2. Ахуыр кæнын сывæллæтты хъуыдытæ раст дзурын, хатдзæгтæ кæнын; дзырдуат хъæздыгдæр кæнын.
3. Гуырын кæнын уарзондзинад æрдзмæ, эстетикон æнкъарæнтæ рæзын кæнын.

**Урочы хуыз:** урок – акци.

**Ахуыргæнæг:** Уæ бон хорз, сывæллæттæ! Раттæм ма салам нæ уазджытæн, уæ кæрæдзийæн! Абоны урок, чи зоны, иннæ уроктæй чысыл хицæн кæндзæн. Цæмæй, уый уæхæдæг фæстæдæр банкъардзыстут.

Хæдзармæ куыст уын уыди кълас æртæ къордыл адих кæнын æмæ сын æрхъуыды кæнын нæмттæ.

Уæдæ ма ракæсæм мæнæ фыццаг къорд – **Джигит.**

Дыккаг къорд – **Амагæ.**

Æртыккаг къорд – **Фыранк.**

Абон нæ уазджытæ уыдзысты жюрийы уæнгтæ дæр æмæ уын алы къæпхæнæн æвæрдзысты баллтæ. (1- 5).

1.Фæйнæгмæ ма ракæсут,куыд уынут афтæмæй нæ урочы темæ бæрæг нæу, æмæ йæ цæмæй сбæрæг кæнæм, уый тыххæй алы къордæн дæр лæвæрд цæуы хæс дзырдбыд райхалын æмæ сбæрæг кæнын цы дзырдтæ дзы æмбæхст ис , уыдон.

Ахуырдзаутæ бæрæг кæнынц дзырдбыдтæ, æмбæхст дзырдтæ та сты **НОМДАР, МИНОГОН, МИВДИСÆГ**.

Ахуыргæнæг: мах абон рафæлхат кæндзыстæм рацыд æрмæг ацы ныхасы хæйттæй.

2. Уæдæ ма мын мæ хъуыдытæ кæронмæ ахæццæ кæнут

Номдар у….

Миногон у…

Мивдисæг у….

Ахуырдзаутæ дзурынц раиртæстытæ.

Ахуыргæнæг: æххуысгæнæг та нын уыдзæн мæнæ ацы дзырдбыды цы дзырд æмбæхс ис, уый.

Ахуырдзаутæ кусынц, æртæ къордæй дæр архайынц дзырдбыд райхалынмæ.

**Дзырдбыд:**

1. Къуыри райдайы **……(Къуырисæр)**
2. Мах хъуамæ нæ хистæртæн кæнæм **….(Кад)**
3. Ацæуы йæ Райгуырæн зæххæй дард бæстæтæм**…. (Бæлццон)**
4. Уый у алцæмæн дæр сæр**…..(Дзул)**
5. Уым цæры арс **…. (Лæгæт)**
6. Ахæм адæмæн нæй бынат нæ æхсæнады **…. (Мæнгард)**

Уæдæ ма мæнæ ракæсут цавæр дзырд дзы бамбæхст нæ чыргъæды **УАЛДЗÆГ.**

Нæ абоны урочы темæ у ныхасы хæйттæй рацыд æрмæг рафæлхатын . Æвзаргæ та йæ кæндзыстæм уалдзæджы фæзындтытимæ – цинтимæ. Эпигрæфæн та равзæрстон Баситы Мысосты æмдзæвгæйы рæнхъытæ.

**Урочы эпигрæф:**

«Рудзынгæй æрбакаст уалдзæг,

- Рауай мидæмæ, нæ уазæг!

Амонд, фарнимæ æрбакæс.

Бирæ цинтæ нын æрбахæсс».

( Баситы Мысост)

**Цыбыр беседæ:** Уалдзæг цавæр циндзинад хæссы адæмæн? (Байхъусын сывæллæтæм, уый фæстæ, сæ хъуыдытæм æфтаугæйæ, скæнын хатдзæг).

3.**Ахуыргæнæг:** Ралæууыд уалдзæг. Райхъал ис æрдз. Уæлдæф фæхъарм ис. Хуры тынтæм тайы мит, цæугæдæтты их. Фæзындысты фыццаг дидинджытæ – малусæгтæ. Хъарм бæстæй æртахтысты мæргътæ. Уыдон сæхицæн аразынц ахстæттæ. Сывæллæттæ дæр ауындзынц бæлæстыл мæргътæн «хæдзæрттæ» - ахстæттæ.

Ацы тексты ссарут номдартæ,миногонтæ æмæ мивдисджытæ.

1. **Ахуыргæнæг :** Уæдæ ма мын зæгъут чи уæ зоны æмдзæвгæтæ уалдзæджы тыххæй.

Ахуырдзаутæ дзурынц æмдзæвгæтæ.

**Ахуыргæнæг:** Цæй, гыццыл нæ фæллад суадзæм. Физминуткæ

**5.Ахуыргæнæг** ныр та дзуапп дæттæм фæрстытæн

**1 – аг фарст:** миты бынæй фыццаг йæ сæр цавæр дидинæг сдары? (**малусæг**)

**2 – аг фарст**. Цавæр маргъы хонынц хъæды бæлæсты дохтыр? (**Хъæдхой**)

**3 – аг фарст**. Иронау цавæр бæлæсты нæмттæ зонут? Уырыссагау дæр сæ зæгъут

**4 – аг фарст.** Амонд хæссæг маргъ цавæр у? (**Зæрватыкк**)

**Ахуыргæнæг**: Мæнмæ гæсгæ, сымах тынг уарзут æрдз æмæ мæ уырны, хъахъхъæнгæ дæр æй кæй кæнут! (фæйнæгыл фæзындысты Агънаты Гæстæны ныхæстæ: «Ацы зæххыл цыдæриддæр равзæрд, уыдоны иууылдæр цæрын фæнды…») Ныртæккæ уын æз айуардзынæн бæлæттæ. Бæлæттыл ис фыстытæ:

Бакæсут ма сæ.

**Адæм! Ма исут уæ къух æрдзмæ!**

**Уарзут æрдз!**

**Хъахъхъæнут æрдз!**

**Уарзут нæ чысыл хæлæртты!**

**Ма чъизи кæнут дæттæ! Уым дæр цард цæуы!**

**Садзут бæлæстæ!**

**Бæлæстæм зилут!**

**Цин кæнут мæргътыл!**

**Мæргътæн аразут ахстæттæ!**

**Ма цæвут, ма марут цæрæгойты, сырдты, мæргъты!**

**Ахуыргӕнӕг:** Сывӕллӕттӕ, мах абон дзырдтам ныхасы хæйтты тыххӕй, сфӕлхат кодтам рацыд ӕрмӕг. Уалдзӕг та нын кодта нӕ урок рӕсугъд, аив, хъӕздыг. Æрхаста нын бирӕ цинтӕ. Нӕ зӕрдӕтӕ нын рухс кодта.

Мӕн фӕнды, цӕмӕй, ацы бӕлӕттыл ныффыссат уӕ сидт адӕммӕ, цӕмӕй ӕрдз хъахъхъӕной, ма йӕ хъыгдарой. Зындгонд фыссӕг Агънаты Гӕстӕн афтӕ загъта: **«Ацы зӕххыл цыдӕриддӕр равзӕрд, уыдоны иууылдӕр цӕрын фӕнды…»**

Уӕдӕ фӕсидӕм адӕммӕ. Уый у абон махӕн нӕ акци. Кӕд нырма гыццыл стут, уӕддӕр уӕ хай бахӕссут ацы акцимӕ.

Бӕлон у сабырдзинады символ. Æмӕ мах зонӕм, уалдзӕг ма нын ноджыдӕр иу циндзинад кӕй ӕрхӕссы алы аз дӕр, уый цавæр бæрæгбон у? Ахуырдзаутæ: **9 май – Уӕлахизы бон.** Хъуамӕ мах ма рох кӕнӕм, цард куыд зынаргъ у, ӕмӕ кӕй руаджы ис сабырдзинад нӕ бӕстӕйы. Хистӕр фӕлтӕр – уӕлахизонтӕн мах нӕ сӕртӕй ныллӕг кувӕм. (Ахургæнæг сывæллæтты риутыл бакодта зæрдылдарæн нысантæ «Нæ хъæуы æрдз хъыгдарын»)

**Ахуыргæнæг**: Мæн фæнды, цæмæй ацы урок уæ зæрдæты баззайа. Уый нысанæн иумæ ныссадзæм мæнæ дидинджытæ.

**Ахуыргæнæг**: Сывæллæттæ, ацы дидинджытæ рæздзысты, сымах сæм зилдзыстут. Æмæ сæ уындæй уæ зæрдæтæ райдзысты. Рох уæ нæ кæндзæн, æрдз хъахъхъæнын кæй хъæуы, уый.

Рефлекси.

**Ахуыргæнæг**: Ныр та уын лæвар кæнын бæлæттæ æмæ æппæт дунейæн фехъусын кæнæм, сабырдзинад кæй домæм, æрдз та хъахъхъæнгæ кæй кæнæм, уый (Бæрæггæнæнтæ)

**Хæдзармæ куыст**: Ныффыссын цыбыр радзырд «Куыд ивы уалдзыгон æрдз йæхи». (хистæрты æххуысæй)